**תיאטרון בגטו**

**פסקת פתיחה**

למרות תנאי החיים הקשים של היהודים בגטאות, ניסו התושבים להמשיך ולקיים פעילויות תרבותיות שהיו נהוגות גם לפני המלחמה. בחלק מן הגטאות הוקמו תיאטרונים והועלו הצגות לפני תושבי הגטו. בהצגות אלו השתתפו מבוגרים וילדים.

**תצלום פתיחה**

שתי ילדות מופיעות בגטו לודז'

**מדור תצלום**

התבוננו בגלריית התצלומים שלפניכם.

**הצגת ילדים בגטו לודז', ילדים מציגים בגטו לודז', ילדים בהצגה בגטו, תפאורה של הצגה בגטו לודז'.**

הגדילו את התצלומים בעזרת זכוכית המגדלת ובחנו את התלבושות, האביזרים והאיפור על פני הילדים המופיעים וכן אתהתפאורה.

האם כל אלו דומים לתלבושות ולתפאורות שאתם מכירים מהצגות שבהן צפיתם?

מדוע, לדעתכם, השקיעו כל כך בהפקה שכזאת בהצגות בגטו? כיצד תרם הדבר לתושבי הגטו?

**מדור עדות כתובה**

**בדצמבר 1943 הלכנו לאולם הספורט במעון הבנים, אשר היה מלא עד אפס מקום. מצאתי לי מקום לרגלי הפסנתר. שמעתי את היצירה הזאת כבר שלוש פעמים בפראג, אבל זה לא היה כה נהדר כמו כאן. זה באמת פלא, שהמנצח רפאל שכטר הצליח להכין משהו כזה נהדר בגטו. כאשר הלכתי הביתה אחרי ההצגה התעליתי פתאום מעל כל הצרות הקשורות באוכל, [...] ועבודה קשה בגן הירק. הרגשתי כמו אדם החולם חלומות יפים ומתעורר פתאום ורואה שהכל שוב נדוש ואפור.**

עדות של ה"פ, בת שתים-עשרה, גטו טרזינשטאט. מתוך **בעקבותיהם – מדריך למבקר בטרזין**, בית טרזין, מִנהל חברה ונוער, 1999, עמ' 28.

קׅראו את העדות וסמנו את הדברים הבאים –

* הקשיים שאיתם מתמודדת הילדה בגטו.
* החשיבות של הצגה זו עבורה והתחושות הטובות שהיא מעוררת אצלה.
* מה מעידה העובדה כי "אולם הספורט במעון הבנים... היה מלא עד אפס מקום"?

**מדור ציור**

לפניכם ציור של הזמנה להצגת ילדים בגטו וילנה.

**הזמנה להצגת ילדים בגטו וילנה**

למרות תנאי החיים הקשים בגטו וילנה, הועלו בגטו הצגות רבות למבוגרים וילדים. ההזמנה שלפניכם, להצגת חנוכה, שימשה גם כתפאורה של ההצגה.

תארו את הציור במילים שלכם. איזו תחושה הציור מעורר בכם?

מדוע, לדעתכם, צוירה ההזמנה כך – תיאור של נוף שלֵו בצבעים עזים? איזה מסר ניסו להעביר מציירי ההזמנה? לְמה הציור יכול לרמז?